b'\n_START_ARTICLE_\nBioanalyytikko\n_START_PARAGRAPH_\nBioanalyytikko tai my\xc3\xb6s laboratoriohoitaja (opistotason lopetettu tutkinto, my\xc3\xb6s bioanalyytikon ty\xc3\xb6nimike) ty\xc3\xb6skentelee muun muassa terveyskeskuksen, sairaalan tai muun terveydenhuoltoyksik\xc3\xb6n laboratoriossa sek\xc3\xa4 entist\xc3\xa4 enemm\xc3\xa4n my\xc3\xb6s yliopistojen ja erilaisten tutkimuslaitosten laboratorioissa. Bioanalyytikon toimenkuvaan kuuluvat muun muassa n\xc3\xa4ytteenotto ja analytiikka sek\xc3\xa4 analytiikan laadunarviointi. Potilas tai asiakas on usein bioanalyytikonkin ty\xc3\xb6n l\xc3\xa4ht\xc3\xb6kohta, vaikka h\xc3\xa4nt\xc3\xa4 ei aina n\xc3\xa4hd\xc3\xa4 muualla kuin n\xc3\xa4ytteenoton yhteydess\xc3\xa4 lyhyesti. Koulutusta annetaan ammattikorkeakouluissa. Tutkinto on laajuudeltaan 210 opintopisteen arvoinen ja tutkinnon suorittaminen kest\xc3\xa4\xc3\xa4 noin 3,5 vuotta.'